SET ปิดเช้าวูบ 13 จุด ตามตปท. หลังราคาน้ำมันดิ่งหนัก บ่ายเสี่ยงรูดต่อ จับตาแนวรับ 1,240!
SET ปิดเช้าวูบ 13 จุด ตามตปท. หลังราคาน้ำมันดิ่งหนัก บ่ายเสี่ยงรูดต่อ จับตาแนวรับ 1,240! โดยดัชนีช่วงเช้าปิดที่ระดับ 1,253.46 จุด ลดลง 12.94 จุด หรือ 1.02% มูลค่าการซื้อขาย 3.04 หมื่นล้านบาท
21 เม.ย. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,253.46 จุด ลดลง 12.94 จุด หรือ 1.02% มูลค่าการซื้อขาย 3.04 หมื่นล้านบาท 
10 หุ้นกดดัชนีเช้านี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้อ่อนตัวลงตามตลาดหุ้นทั่วโลก โดยตลาดหุ้นในภูมิภาคเอเชียเช้านี้ต่างติดลบกันทั่วหน้า ตามตลาดสหรัฐฯที่ปรับตัวลงเมื่อคืนที่ผ่านมา เช่นเดียวกับดาวโจนส์ฟิวเจอร์สที่ติดลบเช้านี้ รับแรงกดดันจากราคาน้ำมันที่ติดลบ และผลประกอบการของ KBANK งวดไตรมาส 1/63 ก็ออกมาแย่กว่าคาดด้วย ทำให้หุ้นในกลุ่มแบงก์ที่เก็งกำไรก่อนหน้านี้ก็ถูกขายออกมา
อย่างไรก็ดี ตลาดยังได้แรงหนุนจากตัวเลขส่งออกของไทยที่ออกมาดีกว่าคาด โดยเช้านี้กระทรวงพาณิชย์ เปิดเผยตัวเลขส่งออกเดือนมี.ค.ขยายตัว 4.17% จากตลาดคาดว่าจะหดตัว -5.8% และจำนวนผู้ติดเชื้อไวรัสโควิด-19 ในไทยก็น้อยลงด้วย พร้อมให้ติดตามการประชุมคณะรัฐมนตรี (ครม.) ในวันนี้ และติดตามการทยอยประกาศผลประกอบการของบริษัทจดทะเบียน
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯยังมีโอกาสที่จะเคลื่อนไหวในแดนลบ โดยมีแนวรับ 1,240 จุด ส่วนแนวต้าน 1,260-1,270 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย  2,377.42 ล้านบาท  ปิดที่   34.50 บาท ลดลง   0.75 บาท
AOT     มูลค่าการซื้อขาย  1,697.54 ล้านบาท  ปิดที่   60.50 บาท ลดลง   1.50 บาท
JAS     มูลค่าการซื้อขาย  1,275.46 ล้านบาท  ปิดที่    3.80 บาท เพิ่มขึ้น  0.10 บาท
CPALL   มูลค่าการซื้อขาย  1,100.02 ล้านบาท  ปิดที่   65.50 บาท ลดลง   0.50 บาท
GULF    มูลค่าการซื้อขาย  1,021.99 ล้านบาท  ปิดที่   36.00 บาท ราคาไม่เปลี่ยนแปลง